Термелүү модуляциясы
Термелүү модуляциясы – белгилүү закон боюнча термелүүнүн амплитуда, жыштык же фазасынын термелүү мезгилине салыштырмалуу жай өзгөрүүсү. 

Термелүү модуляциясы ар кандай механикалык, оптикалык, акустикалык, электрдик ж. б. кубулуштарда байкалат. Термелүү модуляциясы импульстук, амплитудалык, жыштык же фазалык модуляция жана аралаш модуляция болуп айырмаланат. Термелүү модуляциясы модулятор деп аталган атайын түзүлүш аркылуу жүзөгө ашырылат. Модулятор туура кайталанып туруучу физикалык кубулуштун параметрин убакыттын өтүшү менен өзгөртүп туруучу түзүлүш. Термелүү модуляциясы радиотехникада кеңири колдонулуп, радиобайланыштарды жаратат. Мис., үн толкуну төмөнкү термелүүчү жыштыкта болгондуктан аба мейкиндигинде эркин таркала албайт. Толкун таркалыш үчүн жогорку жыштыктагы термелүүнү пайдаланып, аны төмөнкү жыштыктагы термелүү менен модуляциялайт. Модуляцияланбаган жогорку жыштыктагы термелүү кадимки өзгөрмө токтун формасын мүнөздөп, модуляциядан кийин тегиз амплитудадагы термелүү бузулуп, төмөнкү жыштыктагы термелүүнүн формасына карата амплитуда жогорулап же азайып, алардын учтарын бириктиргенде төмөнкү жыштыктагы форма жаралат.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика